《汉延平熨斗歌为认庵作》
清代·杨炳春

延平始终无一年，当时邓后专威权。铜斗有柄载年号，睹此款识加爱怜。

斗体纯作瓜皮绿，古色烂斑眩双目。已撞玉斗当雁行，欲补金瓯反蛇足。

吁嗟！此斗虽缺非寻常，元年二字书煌煌。殇帝赖尔寿命长。

断碑折剑何足拟，好配汉家传国玺。

作者简介：杨炳春，字漱芸，吴江人。道光己亥举人，浙江候补知县。殉难。有《扶雅堂诗集》。